
         AVIZ

asupra propunerii legislative pentru 
modificare şi completare a Legii nr.571 din 22 decembrie 2003 privind Codul Fiscal

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificare şi completare a Legii nr.571 din 22 decembrie 2003 privind Codul Fiscal, trimisă cu adresa nr. Pl.x 50 din 14 februarie 2007, înregistrată sub nr. 31/115 din  15 februarie 2007. 

Senatul, în calitate de primă Cameră sesizată, a respins această propunere legislativă în şedinţa din 8 februarie 2007.


Camera Deputaţilor este Cameră decizională.

Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă, mai sus menţionată, în şedinţa din 21 februarie 2007.  
Membrii comisiei au examinat iniţiativa legislativă supusă avizării, expunerea de motive, avizul favorabil, cu observaţii şi propuneri, al Consiliului Legislativ, transmis cu adresa nr.1331/7.10.2006, precum şi punctul de vedere al Guvernului, prin care acesta nu susţine adoptarea iniţiativei legislative, transmis cu adresa nr. 3395 din 6.11.2006.
Cu prilejul dezbaterilor, membrii Comisiei au constatat că, măsura fiscală ce face obiectul acestei iniţiative legislative, constând în scutirea agenţilor economici de la plata impozitului pentru profitul reinvestit, intră în contradicţie cu angajamentele asumate de România la închiderea negocierilor la Capitolul X- Impozitarea, precum şi cu principiile Codului de conduită privind impozitarea afacerilor în Uniunea Europeană şi sunt apreciate ca fiind dăunătoare pentru concurenţă.

În urma dezbaterilor, Comisia a hotărât, cu unanimitate de voturi, avizarea negativă a propunerii legislative.


În raport de obiectul şi conţinutul său, iniţiativa legislativă, mai sus menţionată, face parte din categoria legilor ordinare. 

SECRETAR,

